**“Улем турында уйлама, илең турында уйла!”**

(фронтовик шагыйрь Фатих Кәримгә багышланган әдәби-җырлы кичә).

Кашипова Наилә Җәдит кызы,

татар теле һәм әдәбияты укытучысы

Татарстан Республикасы

Әлмәт шәһәре 17 нче автономияле

урта гомуми белем бирү мәктәбе

**Максат:** 1. Фронтовик шагыйрь иҗатына кызыксыну уяту, шигырьләренә тирән ихтирам тәрбияләү;

2. Ватан өчен гомерләрен биргән, бүгенге көннәрдә ил сагында торган татар улларына хөрмәт уяту, алар белән горурлану хисләре тәрбияләү.

**Җиһазлау:** Мультимедиа проекторы, Бөек Ватан сугышында катнашкан шагыйрь һәм язучыларга багышланган презентация, Ф.Кәрим әсәрләренә нигезләнеп ясалган рәсемнәр.

**Кичәнең барышы:**

Талгын гына “Герман көе” яңгырый. Җыр астында сәхнәгә берә-берәм хәрби кием кигән егетләр чыга. Алар сәхнәнең төрле урыннарында, төрле хәрәкәттә туктап кала. Кемдер утыра, кемдер хәрби рюкзагын актара, кемдер хат укый, кемдер мылтыгын чистарта һәм башка күренешләр. Җыр туктый, сәхнәдәгеләр алгы планга чыгып, берешәр куплет шигырь яисә әсәрләрдән өзек укыйлар.( М.Җәлил, А.Алиш, Ф.Кәрим, Г.Кутуй, Н.Дәүли, З.Нури һ.б.).

**Алып баручы:** Хөрмәтле дуслар! Сезнең алда чыгыш ясаган солдатларыбызны таныгансыздыр дип уйлыйм? Исемнәрен атап үтегезче, зинһар!

-Муса Җәлил, Абдулла Алиш, Фатих Кәрим, Гадел Кутуй, Нәби Дәүли, Зәки Нури һ.б.

**Алып баручы:** Әлбәттә, татарларны бөтен дөньяга таныткан бу шәхесләрне белмәү мөмкин түгел, хакыбыз да юк! Тагын бер сорау: бу шәхесләрне берләштерүче уртак билге нәрсә дип уйлыйсыз?

-Һәммәсе дә Бөек Ватан сугышында катнашкан шагыйрь һәм язучылар. Фронтовиклар.

**Алып баручы:** Нәкъ шулай, укучылар, бик дөрес фикерлисез, рәхмәт. Бүген без сезнең белән шушы шәхесләрнең берсенең иҗатына аерым тукталып үтәрбез. Мин сезгә әлеге шагыйрьнең бер шигыреннән өзек укып үтәм, танырга тырышып карагыз әле:

Моннан күп еллар элек

Бик еракта, Таулыда

(Таулы дигән авылда),

Бер кеше гомер иткән,

Хәйдәр исемле икән.

Хәйдәрнең аты булган,

Колагы каты булган,

Сызгырсаң ишетмәгән,

Сыптырсаң килешмәгән...

-Фатих Кәрим “Гармунчы аю белән җырчы маймыл”.

**Алып баручы:** -Афәрин, таныдыгыз. Димәк, бүгенге кичәбез күбрәк кем иҗаты белән танышуга багышлана инде?

-Шагыйрь Фатих Кәрим иҗаты.

Сәхнәдәге хәрби киемле ирләр арткы планга күчеп, үзләренә уңайлы позициядә торып калалар. Күңелле көй астында сәхнәгә үсмер малай йөгереп керә.

**Малай (залдагыларның һәммәсенә карап):**

-Сөенче, сөенче, ишеттегезме соң әле, белми калмадыгызмы? Авылыбызда күңелле хәбәр бар, мулла абзый гаиләсендә зур шатлык - малай туган, малай. Исемен Фатих кушмакчылар ди. Ә сез беләсезме, Фатих - яулап алучы, җиңүче дигән сүз бит ул . Мыекларыгызга чорнап куегыз: 1909 нчы ел, 9нчы гыйнвар. Уфа губернасы, Ает авылы. Татар дөньясына күренекле шагыйрь Фатих Кәримне бүләк иткән ел.

**Алып баручы**: Шагыйрьнең туган ягы-татар халык җырларында мактап телгә алынган Дим буйлары. Әлеге җыр Фатихның үзенә дә бик ошый. “Димдә тудым, Димдә үстем, җиләк җыйдым тугайда”- дип җырлап йөрергә ярата булачак шагыйр. Туган якка булган ярату хисләре йөрәккә генә сыймый, шигырьләргә күчә, әти-әнисе нигезендә үк иҗади сәләте ачыла башлый. Фатих үзе искә алганча, әдәбият белән кызыксыну әтиләре үлгәч, көн саен әниләрен елатып, “Сак-Сок” бәетен укудан башланып китә. Апасы Мәрьям, абыйлары Габдулла да шигырьләр яза. Алар йогынтысы Фатихка да тими калмагандыр, күрәсең.

(Бер укучы Ф.Кәримнең “Истәлек” шигырен укый. Кызлар башкаруында “Туган ягым-гөлләр иле” җыры башкарыла).

**Фатих Кәрим ролендәге** егет сәхнә алдына чыгып баса: 13 яшемдә абыем Габдулла Бәләбәйдәге педагогия техникумының әзерлек курсларына урнаштырды. Ике ел укыгач, мин Казандагы Н.К.Крупская исемендәге балалар йортында тәрбияләндем. 1925-1929 елларда Казан җир төзү техникумында укыдым. Шунда булачак хатыным - Кадрия Ишукова белән таныштым.

(Укучы егет башкаруында “Кадрия” шигыре укыла).

**Фатих ролендәге егет:** Бик бәхетле яшәдек без Кадриям белән. Мин уземнең хатынымны, балаларымны ниндидер аерым бер хисләр белән яраттым. Балаларга булган мәхәббәтем “Әткәем”, “Аучы”, “Самолет”, “Тирән күл”, “Яз җитә” кебек шигырьләремдә урын алды, хәтта җырга да салынды.

(Кечкенә сыйныф укучылары башкаруында “Яз җитә” җыры яңгырый).

**Алып баручы**: Кеше тормышы, ни кызганыч, гел ярату, бәхет, сөенечләрдән генә тормый. Шатлыкларны куз яше,бәхетне хәсрәт, парлылыкны ялгызлык алмаштыра. Шагыйрь Фатих Кәрим тормышында да була ул чор, куркыныч хәлләр озак эзләми аның бәхетле гаиләсен. 1937 елның җәй айларында күп язучылар һәм шагыйрьләр белән Фатихны да “халык дошманы” ясамакчы булалар. Ул кулга алына. 1941 елның 3 декабрендә хурлыклы исем аклана.

(Кадрия ролендәге укучы кыз Кадрия Ишукова көндәлеге истәлекләреннән бер фрагмент укый. )

**Алып баручы:** Яраткан Кадриясе, кызлары Ада һәм Ләйлә янындагы бәхетле мизгелләр бары берничә көнгә генә сузыла. Нәкъ берничә көннән Фатих Кәрим үзе теләп Бөек Ватан сугышына китә.

(“Ант”, “Ватаным өчен” шигырьләре укыла).

**Алып баручы:** 1942 елның 19 апрелендә Кадрия кулына “хәбәрсез югалды” дигән язу тапшырыла, ләкин шул ук елның 1 маенда яраланган Фатих Кәрим Казанга кайта, ай ярым госпитальдә дәвалана. Шунда ул “Кыңгыраулы яшел гармун” поэмасын иҗат итә, күп кенә шигырьләрен язып газеталарга тапшырырга өлгерә.

(11 нче сыйныф укучылары башкаруында “Кыңгыраулы яшел гармун” поэмасыннан өзек сәхнәләштерелә).

Саратский яшел гармун,  
Көмеш кыңгыраулары,  
Бу көмеш кыңгырауларның  
Кичке яңгыраулары

Әллә нишләтә күңелне,  
Үксеп елыйсы килә...  
Елау егет эшемени?! —  
Эх, бер җырлыйсы килә!

(Укучы егетләр башкаруында “Туган авылым” җыры башкарыла.)

**Алып баручы:** Бомба, снаряд тавышлары тынып, солдатдар ял иткәндә, салкын окопларда кәгазьне автомат прикладына куеп, ай яктысында соклангыч әсәрләр иҗат итүне батырлык дип атамыйча, ни дип әйтерсең?

Сугыш уты - гарасат эчендә Фатих Кәрим 150 гә якын шигырь, 8 поэма, 2 повесть, 1 драма әсәре иҗат итә.

Батыр йөрәкле Фатих соңгы сулышына кадәр батырларча көрәшеп, үзенең сугышчылары белән фашистларның 45 офицерын һәм солдатын үтерә, 120 сен әсир итә. Хәрби батырлыклары өчен Кызыл Йолдыз ордены, I дәрәҗә Дан ордены, берничә медаль белән бүләкләнә. Җиңү көненә санаулы гына атналар калганда, хәлиткеч көрәштә яраланып, кече лейтенант, взвод командиры Фатих Кәрим, 1945 елның 19 февралендә батырларча һәлак була. Дуслары-көрәштәшләре пулядан теткәләнгән шинелен, шигырь дәфтәрләрен, хатларын һәм итеген Казанга язучылар дәүләт музеена җибәрәләр, ләкин андагы янгын аркасында, бик күп кыйммәтле экспонатлар юкка чыга. Фатих Кәримнең Ленинградка җибәрелгән шинеле генә аның геройларча үлемен хәтерләтә.

(Укучылар “Сибәли дә сибәли”, “Кемгә сөйлим серләремне?” шигырьләрен укыйлар).

Сәхнәдәге геройлар барысы да җанланалар, кочаклашкан хәлдә М.Мозаффаровның Сәхиб Урайский сүзләренә язылган “Ул кайтмады” җырын башкаралар. Җыр азагында Фатих Кәрим ролендәге укучы алга чыга һәм “Сөйләр сүзләр” шигырен укый:

Сөйләр сүзләр бик күп алар,  
Иренмичә сөйләсәң;  
Озын сүзнең кыскасы шул:  
Күп яшәргә теләсәң,

Үлем турында уйлама,  
Илең турында уйла,  
Илең турында уйласаң,  
Гомерең озын була.

Әлеге канатлы сүзләр авторы, киләчәктә сокландыргыч әсәрләр иҗат итәргә хыялланып, сугыш кырларында зур батырлыклар күрсәткән, 36 яшендә Ватан өчен барган сугышларда һәлак булган үлемсез шагыйрь - Фатих Кәрим. Батырларның рухы мәңгелеккә безнең күңелләрдә сакланыр дигән өметләр белән бүгенге кичәбезне тәмамлыйбыз. Кичәдә катнашкан һәр укучыга олы рәхмәтләребезне җиткерәбез, лләребездә тынычлык, күңелләребездә сөенечләр генә булсын дигән теләктә калабыз.

(Фронтовик шагыйрь Фатих Кәримне искә алуга багышланган кичә 11 нче сыйныф укучысы Гәрәева Алиянең үзе иҗат иткән “Туктатыгыз җирдә сугышларны” шигыре белән тәмамлана).

Рәхәтләнеп яшәп яткан чакта,

Илем күген болыт каплады.

“Сугыш” сүзе елдан артык инде

Шакып йөри һәрбер капканы.

Ир-егетләр кабат яуга китә,

Мәңгелеккә... Әллә бик азга?

Газиз балаларын ут эченә

Дога белән озата һәр ана.

Күз яшьләрен тоеп әниләрнең,

Җир-анабыз кабат тетрәнә.

Шау чәчәкле болын, тугайларның

Айкалуын күреп бәргәләнә.

Аңлый алмый күңел: бу сугышлар,

Кемгә кирәк? Кемгә файдалы?

Әллә инде безнең җирләребез

Кем өчендер “майлы калҗа”мы?

Ник кешелек шөкер итә белми,

Тыныч яшәүләргә ни җитә?

Ник җуябыз истән Ватан сугышын,

Онытылырлык түгел, югыйсә.

Бүген кабат яна авыл-шәһәр,

Ятим кала сабый балалар.

Яуда ятып калган улларының

Медальләрен кысып йөрәгенә

Үрсәләнеп елый аналар...

Туктатыгыз, зинһар, бу мәхшәрне,

Айкамагыз җирнең җаннарын!

Уйнамагыз кеше гомере белән.

Аналарның бәгырь җимешләрен,

Ханымнарның өзелеп сөйгәннәрен,

Сабыйларның “тормыш таянычын”

Мәңгелеккә тартып алмагыз!

Туктатыгыз җирдә сугышларны!!!